ROZHODNUTIE RADY
z 26. novembra 2007
o podpísaní v mene Spoločenstva Dohody medzi Spojenými štátmi americkými a Európskym spoločenstvom o spolupráci v riadení bezpečnosti civilného letectva
(2011/720/ES)
RADA EURÓPSKEJ ÚNIE,
so zreteľom na Zmluvu o založení Európskeho spoločenstva, a najmä jej článok 80 ods. 2 a článok 133 ods. 4 v spojení s článkom 300 ods. 2 prvým pododsekom prvou vetou,
so zreteľom na návrh Komisie,
keďže:
(1)
Komisia rokovala v mene Spoločenstva o Dohode medzi Spojenými štátmi americkými a Európskym spoločenstvom o spolupráci v riadení bezpečnosti civilného letectva (ďalej len „dohoda“) v súlade s rozhodnutím Rady, ktorým sa Komisii povoľuje začať rokovania.
(2)
Dohoda by sa mala podpísať s výhradou jej možného uzatvorenia v neskoršom termíne,
ROZHODLA TAKTO:
Článok 1
Týmto sa v mene Spoločenstva schvaľuje podpísanie Dohody medzi Spojenými štátmi americkými a Európskym spoločenstvom o spolupráci v riadení bezpečnosti civilného letectva (ďalej len „dohoda“) s výhradou rozhodnutia Rady týkajúceho sa uzavretia dohody.
Článok 2
Týmto sa predseda Rady poveruje určiť osobu(-y) splnomocnenú(-é) podpísať dohodu v mene Spoločenstva s výhradou jej uzavretia.
Článok 3
Členské štáty prijmú všetky potrebné opatrenia na zabezpečenie toho, že ich bilaterálne dohody so Spojenými štátmi uvedené v prílohe 1 k dohode sa po nadobudnutí platnosti tejto dohody môžu zmeniť a doplniť alebo prípadne vypovedať.
V Bruseli 26. novembra 2007